เคแวลู1ปีปันผล10%
ชูทางเลือกลงทุนช่วงภาวะผันผวน ‘กสิกร’ปันผล3กองหุ้น170ล้าน
7 ส.ค. 2555

ชูทางเลือกลงทุนช่วงภาวะผันผวน ‘กสิกร’ปันผล3กองหุ้น170ล้าน
บลจ.กสิกรไทย ปันผล 3 กองทุนหุ้น รวม 170 ล้านบาท ชู K-VALUE ปีนี้ผลตอบแทนสูง 22% แจกปันผลรอบ 1 ปี ในอัตรา 10%
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลกองทุนหุ้น 3 กองทุน สำหรับผลดำเนินงานตั้งแต่วันที่ 1 ก.พ.31 ก.ค. 2555 ประกอบด้วย กองทุนเปิดเค หุ้นปันผล (K-VALUE) จ่ายในอัตรา 0.49 บาทต่อหน่วย กองทุนเปิดรวงข้าว 2 (RKF2) จ่ายในอัตรา 0.75 บาทต่อหน่วย และกองทุนเปิดรวงข้าว 4 (RKF4) ในอัตรา 0.46 บาทต่อหน่วย 
บริษัทจะจ่ายเงินปันผลให้แก่ผู้ถือหน่วยลงทุนที่มีชื่อในสมุดทะเบียนของแต่ละกองทุนในวันที่ 31 ก.ค. 2555 และจ่ายเงินพร้อมกันในวันที่ 14 ส.ค. 2555 มูลค่ารวมกว่า 170 ล้านบาท
นายประเสริฐ กล่าวว่า ผลการดำเนินงานทั้ง 3 กองทุน ยังอยู่ในเกณฑ์ที่น่าพอใจและสูงกว่าผลตอบแทนจากดัชนีตลาดหลักทรัพย์ตั้งแต่ต้นปี ซึ่งอยู่ที่ประมาณ 17.15% โดยกองทุน RKF2 และ RKF4 ให้ผลตอบแทน 18.82% และ 18.90% ตามลำดับ 
สำหรับ K-VALUE ซึ่งมีผลงานเด่นที่สุดให้ผลตอบแทนตั้งแต่ต้นปีสูงถึง 22.57% และในแง่ของเงินปันผลที่จะจ่ายในครั้งนี้ คิดเป็นอัตราผลตอบแทน 6.92% มากกว่าผลตอบแทนจากเงินปันผลเฉลี่ยของตลาดหลักทรัพย์ ซึ่งอยู่ที่ 3.55% และหากรวมกับเงินปันผลในงวดเดือน ก.พ.ที่ผ่านมา ส่งผลให้ในรอบ 1 ปี K-VALUE จ่ายเงินปันผลได้ถึง 0.77 บาทต่อหน่วย หรือคิดเป็นอัตราผลตอบแทนจากเงินปันผลสูงถึง 10.89% 
“จุดเด่นของ K-VALUE อยู่ที่นโยบายการลงทุน ซึ่งเน้นหุ้นพื้นฐานดีและมีแนวโน้มการจ่ายปันผลสูง ดังนั้นแม้หุ้นไทยจะผันผวนตลอดช่วง 1 ปีที่ผ่านมา แต่กองทุนยังปันผลให้ผู้ถือหน่วยได้สม่ำเสมอ และปัญหาหนี้ในยุโรปที่ยังกดดันให้ตลาดมีโอกาสปรับตัวลงเป็นระยะแล้ว กองทุนนี้ถือเป็นทางเลือกที่น่าสนใจและช่วยลดความผันผวนจากการลงทุนในตลาดหุ้นลงได้” นายประเสริฐ กล่าว
นอกจากนี้ บลจ.กสิกรไทย ยังคาดการณ์ดัชนีตลาดหุ้นปลายปี 2555 ที่ระดับ 1,250-1,300 จุด เนื่องจากปัจจุบันราคาหุ้นยังอยู่ระดับต่ำกว่าตลาดหุ้นในเอเชีย ขณะที่คาดว่ากำไรบริษัทจดทะเบียนยังสูง จึงมีโอกาสที่หุ้นไทยจะเติบโตได้อีกจากเงินลงทุนต่างชาติ ที่คาดว่าจะยังคงไหลเข้ามาลงทุนในเอเชียซึ่งเศรษฐกิจแข็งแกร่ง